b'\n_START_ARTICLE_\nKraj\xc5\xa1ava\n_START_PARAGRAPH_\nKraj\xc5\xa1ave so v jezikoslovju kratice, formule, simboli in okraj\xc5\xa1ave. Mednje lahko kot lo\xc4\x8deni kategoriji pri\xc5\xa1tevamo \xc5\xa1e krati\xc4\x8dna poimenovanja in okrnjenke.\n_START_SECTION_\nKratice\n_START_PARAGRAPH_\nKratice so kraj\xc5\xa1ave, ki nastanejo s krnitvijo ve\xc4\x8dbesedne zveze, nato pa se njeni ostanki sklopijo, npr. R(de\xc4\x8di) k(ri\xc5\xbe) \xe2\x80\x93 RK, n(ogometni) k(lub) \xe2\x80\x93 NK ... V glavnem jih pi\xc5\xa1emo z velikimi tiskanimi \xc4\x8drkami in so mo\xc5\xa1kega spola ednine. Izjeme so kratice na nenagla\xc5\xa1eni -a, ki so \xc5\xbeenskega spola ednine in jih sklanjamo (npr. CIA), izjemoma pa so lahko v mno\xc5\xbeini in jih ne sklanjamo (npr. ZDA).\n_START_SECTION_\nKemijske formule in simboli\n_START_PARAGRAPH_\nFormule in simbole pi\xc5\xa1emo po dogovoru z velikimi in malimi \xc4\x8drkami (npr. H\xe2\x82\x82O \xe2\x80\x93 vodikov oksid, NaCl \xe2\x80\x93 natrijev klorid, t \xe2\x80\x93 \xc4\x8das). Formule beremo \xc4\x8drkovalno (CO [ce\xc3\xb3]), simbole pa \xc4\x8drkovalno le pri narekovanju, sicer jih beremo kot prvotna poimenovanja, pogosto jih tudi prevajamo (H = vodik, t = \xc4\x8das).\n_START_SECTION_\nOkraj\xc5\xa1ave\n_START_PARAGRAPH_\nOkraj\xc5\xa1ave so okraj\xc5\xa1ano zapisane besede ali besedne zveze in jih zapi\xc5\xa1emo s piko (oz. = oziroma, t. i. = tako imenovani ...). Pri branju jih besedno razvezujemo.\n_START_SECTION_\nKrati\xc4\x8dna poimenovanja\n_START_PARAGRAPH_\nKrati\xc4\x8dna poimenovanja so prvotno kratice, ki zaradi pogoste uporabe in podobnosti s pravimi besedami prehajajo med besedje, npr. aids (iz angl. A(cquired) I(mmune) D(eficiency) S(yndrome) = sindrom pridobljene imunske pomanjkljivosti) ali Nato (iz angl. N(orth) A(tlantic) T(reaty) O(rganization) = Severnoatlantska obrambna organizacija).\n_START_SECTION_\nOkrnjenke\n_START_PARAGRAPH_\nOkrnjenke so kratke oblike dalj\xc5\xa1ih besed, npr. \xc4\x8crt za \xc4\x8crtomir.'